钦定古今图书集成/理学汇编/文学典/第190卷 > 挚虞文章流别论 > 又〈此则见广文选似合二首为一并载之〉
## 钦定古今图书集成/理学汇编/文学典/第190卷 > 挚虞文章流别论 > 又〈此则见广文选似合二首为一并载之〉

“文章者，所以宣上下之像，明人伦之叙，穷理尽性，以
究万物之宜者也。”王泽流而诗作，成功臻而颂兴，德
勋立而铭著，嘉美终而诔集，祝史陈辞，官箴王阙。《周
礼》：“太师掌教六诗，曰风、曰赋、曰比、曰兴、曰雅、曰颂。言
一国之事，系一人之本，谓之风；言天下之事，形四方
之风，谓之雅。颂者，美盛德之形容；赋者，敷陈之称也”；
比者，喻类之言也；兴者，有感之辞也。后世之为诗者
多矣，其功德者谓之颂，其馀则总谓之“诗。”颂，诗之美
者也。古者圣帝明王，功成治定而颂声兴，于是奏于
宗庙，告于鬼神，故颂之所美者，圣王之德也。古之作
诗者，发乎情，止乎礼义。情之发，因辞以形之；礼义之
指，须事以明之。故有赋焉，所以假象“尽辞，敷陈其志。
古诗之赋，以情义为主，以事类为佐。”今之赋，以事形
为本，以义正为助，情意为主，则言省而文有例矣；事
形为本，则言当而辞无常，文之烦省，辞之险易，盖繇
于此。夫假象过大，则与类相远，逸辞过壮，则与事相
违，辩言过理，则与义相失，丽靡过美，则与情相悖，此
四过者，所以背大体而害政教。是以司马迁割相如
之浮说，扬雄疾辞人之赋丽以淫，诗之流也。有三言、
四言、五言、六言、七言、九言。古诗率以四言为体，而时
有一句二句杂在四言之间，后世演之，遂以为篇。古
诗之三言者，“振振鹭、鹭于飞”之属是也。五言者，“谁为
雀无角，何以穿我屋”之属是也。六言者，“我姑酌彼金
罍”之属是也。七言者，“交交黄鸟止于桑”之属是也。九
言者，“泂酌彼行潦、挹彼注兹”之属是也。夫诗虽以情
志为本，而以成声为节，然则雅音之韵，四言为正；其
馀虽备曲折之体，而非诗之正也。